text:
I claps colâts jù inte strade di Baûs a àn tornât inmò une volte a meti in lûs une des tantis problematichis cjargnelis: chê de viabilitât.
O vin viodût che une strade che e ven sierade – come in chest câs, par cirche un mês – e puarte une serie di consecuencis drastichis no di pôc cont; il trafic al ven zirât viers altris stradis secondariis che il plui des voltis no son adatis a sopuartâ il trafic pesant. Nol è di mancul pês il fat che, te strade che e ven sierade, si regjistre une pierdite economiche pes ativitâts che a stan in pîts cul passaç de int, cence contâ dutis chês altris consecuencis che a colin su pe schene de int che e vîf li e che e scuen fâ i conts cu lis dificoltâts di ogni dì dal vivi in mont. Al è di agns che si cjacare di chest probleme seri, ma se vuê al torne dispès in voghe al è parcè che nol è inmò stât risolt.
Al tocje simpri che al sucedi alc di grues par che ‘cualchidun’ al vierzi i voi e che al cjapi decisions seriis.
E je vere che tal câs de strade di Baûs o vin podût viodi che la emergjence e je stade risolte in pôc timp, in gracie ancje dal intervent preziôs de Protezion Civîl, des Istituzions che a son intervignudis in timps curts. Nol baste però intervignî tal moment de urgjence, magari cun lavôrs pustiçs, e po dopo sierâ il cantîr.
Al è just bati il fier cumò che al è cjalt, e al è ce che a àn fat i aministradôrs de zone: a àn domandât subit intervents bogns par sistemâ une volte par dutis la viabilitât.
La strade di Davâr e je dome che un spieli, ma al baste zirâ la Cjargne par vê un cuadri de situazion no propit ‘legre’ des stradis: tal cjanâl de But, dilunc la statâl 52 bis, a son stadis butadis jù dôs galariis ma a son inmò tocs strets e pericolôs indulà che il passaç intal stes moment di doi veicui al devente un riscli. Compagn tal passant che di Comelians al mene a Rigulât: in cirche 4 km, a son une cincuantine di curvis pericolosis; no è di miôr la strade Vile-For di Avoltri, une vore batude soredut dai mieçs pesants (al baste dome pensâ ai camions de “Goccia di Carnia” e de Cjartere di Davâr che ogni dì a àn di passâ).
Lis stradis a son tant che lis venis tal cuarp uman: a garantissin il passaç, il colegament, il contat pe int che e vîf e che e à decidût di restâ, fasint un grum di sacrificis, in mont.
I sorestants, chei che a àn il podê, a varessin di cjapâ a cûr une volte par dutis chest probleme, dant vite a une serie programazions di sistemazion de viabilitât de mont.
E je vere che di cualchi an, in gracie dal Zîr di Italie des bicicletis, cualchi bocon di strade e je stade sistemade e asfaltade, ma la int de Cjargne – par viodi sistemadis lis stradis – ae di sperâ tal passaç di an in an de caravane dal Zîr di Italie?
Marta Vezzi
ATUALITÂT – “Venis stropadis”............
I claps colâts jù inte strade di Baûs a àn tornât inmò une volte a meti in lûs une des tantis problematichis cjargnelis: chê de viabilitât.


c: text/html

text:
Dome lamôr al dà dirit di passi01 di Zenâr 2004
Un timp come chel di Pasche al scugnive jessi inluminât di un toc consolant come il cjapitul 10 di san Zuan, chel dal Bon pastôr.
Come tancj, ancje jo o ai vivût di frut la esperience de campagne e dai nemâi e dai pastôrs. Une vision che le vin pastrocjade di poesie arcadiche, cu la cuâl che invezit il contest al è di fadie e di dolôr. Difat il vanzeli nol dîs che il bon pastôr al va a spas pai prâts compagnât dal rodul des pioris, cun tant di zampogns, di ucei che a zornin e di agnei che a saltucin. Un contest che cualunche ecologjist al metarès firme. Invezit il bon pastôr al cjamine denant des pioris par segnâur la strade, par scuvierzi lis pocis di aghe e i splaçs di vert e par frontâ i nemîs. Un pastôr che al dà la vite pes sôs pioris.
Il vanzeli al bat sul rapuart personâl, di cognossince e afiet, fra il pastôr e lis pioris, che no laran mai daûr di un forest ma a scjamparan lontanis di lui, parcè che no cognossin la vôs dai forescj.
O ai vude la furtune di viodi cui miei vôi lambient che Gjesù al à rigjavade cheste parabule: il desert. O ai viodût il trop des pioris atôr dal pastôr, siguris de sô sigurece. O ai pensât al pericul di slontanâsi o di pierdisi. O ai pensât a lis oris eternis de gnot, cuant che pastôr e pioris si strenzin insieme par scjaldâsi e par parâsi, confondint il flât e i batits dal cûr. O ai pensât al spasim dal pastôr che si inacuarç che i mancje une; al so cori afanôs berlant tal silenzi de gnot. Mi soi inmagjinât ce che al à di provâ il so cûr cuant che al sint a gemi la sô besteute mate e sfurtunade e al batit spasemât de piore cuant che e sint une vôs cjare fra mil altris.
La Bibie, cuant che e fevele di pastôrs, e intint i res. La tradizion catoliche e intint i predis e i vescui e il grant pastôr, il pape. Nancje no vuei inmagjinâ che cheste int si permeti di passi cence cussience e cence afiet, oltri che cun competence. Ma la parabule dal Signôr mi met come condizion di fonde la cognossince personâl. Se no si cognos, no si pò passi; se no si pas, no si pò jessi pastôrs. No lu ai dit jo; lu à dit lui. Che a rifletin chei che a intindin di fâ i pastôrs di dismil o centmil personis o di cuatri paîs.
Se la cognossice personâl e lafiet a son la fonde dal dirit di passi, alore i pastôrs plui vêrs a son i gjenitôrs. Nissun come lôr, ancje in dì di vuê, nol cognos, nol scombat, nol cjamine denant, nol consume la sô vite pai siei fîs. A son lôr chei che si svissinin di plui a la inmagjine di Crist. E, insieme cun lôr, chei che plui si svissinin al lôr mût di passi e di sacrificâsi.
O volarès ancje meti in lûs che lis pioris a son dal Signôr. Difat Gjesù i domande par tre voltis a Pieri se i ûl ben e, a ogni rispueste umile e positive, i rispuint: Pas i miei agnei. Pas lis mês pioris (Zn 21,15-17).
Ancje vuê Crist al ripet al domande e al spiete la rispueste. Dome dopo al consegne lis sôs pioris: i fîs ai gjenitôrs, i scuelârs al mestri, i malâts al miedi, i cristians ai predis, i citadins ai ministradôrs. Dongje de virtût specifiche par ogni categorie, anzit prime, Crist al domande se i volìn ben. Lui al à volût tant di chel ben a lis sôs pioris che al à dât la vite par lôr. Nol pò permetisi il riscjo di dâlis in consegne a int che no i ufrìs la prime, insostituibil garanzie: un amôr che si sacrifiche.

robotstxt: allowed

filter: keep


text:
La Cjargne al naturâl pronte pe Vierte «Ogni stagjon e à il so savôr»: une gnove iniziative gastronomiche............
E je une rêt di impresis cjargnele, che e cjape dentri struturis ricetivis, ristorants, agriturisims, aziendis agroalimentârs, societâts sportivis, ativitâts comerciâls. Durmî, gustâ, viodi, lâ ator, condividi esperiencis, vivi insome la Cjargne a 360° midiant di realtâts ecelentis, sparniçadis intes siet valadis cetant bielis de mont furlane. Si clame Naturalcarnia. Presidente e je Chiara Gortani, […] lei di plui +


text:
Vive e catoliche01 di Zenâr 2006
A diference di altris miei compagns predis, no pues vantâmi che la Vita Cattolica e vedi fat part integrant de mê vite di frut in sù. O sintivi lis recriminazions dal plevan sul fat che la buine stampe no cjatave masse udience tes fameis di Vençon e lui, che lis veve sintudis dal vescul, si sfogave cuintri di nô. Ma puare mê mari e à tignût dûr, parcè che no vevin bêcs. Le ai vude par mans di predi, cuant che si leve a cjalâ i spostaments dal vescul, come che si va a cjalâ vuê la pagjine dai muarts sul cotidian nazionâl-popolâr nostran. La prime osservazion e je propit cheste: nol à sens comprâ e obleâ a comprâ un gjornâl o un libri dome pal fat chal è catolic. Se al vâl, si lu compre e se no si lu lasse là chal è. Jessi cristians e à di jessi une comunion di idealitâts e di finalitâts e no une corporazion e une mafie.
I contats cul nestri setemanâl dal Friûl si son fats plui strets in ocasion de semblee dai predis dal 1975, la prime, cuant che si veve batût une vore su limpuartance di un gjornâl religjôs chal fos une vôs libare. Sore dut libare dai condizionaments politics e partitics, in chei agns pluitost pesants e mortificants. Subit dopo dal taramot, il vescul Battisti mi à clamât a fâ part de redazion. Il dut al à durât lo spazio di un mattino. No rivavin a capîsi e a concordâ su nuie, sore dut su lis tematichis peadis a la lenghe e culture furlane e a la vision pastorâl di une glesie furlane incjarnade. Si jerin rassegnâts a une eterne oposizion cuant che pre Duilio mi à dade une rubriche, Cirint lis olmis di Diu , che e dure, fra alts e bas, fra serens e burlaçs, passe tredis agns e che mi fâs sintî di cjase in cheste cjase. Plui che just duncje che ancje jo o zonti la mês vôs a lis tantis pai otantagns de Vite Catoliche. Par indalegrâmi dal percors fat fin cumò e par augurâi lungje vite, ma sore dut vite.
Mi plasarès che chest gjornâl, paraltri ben fat e di sigûr un dai miôr sul marcjât de stampe diocesane, no si limitas a ripuartâ la croniche nude e crude, fedele e acritiche, dai fats capitâts in Friûl, ma che nus judas a disserni, a sielgi, a cjapâ posizion. Une vôs che no à pôre di dî ce che altris no disin e di valutâ lis robis e lis personis no seont il political o il religious correct ma seont lis esigjencis fuartis e i criteris liberants dal vanzeli. Un gjornâl che nol à pôre di sacrificâ la forme e la diplomazie pe sostance, pe provocazion. Un gjornâl vîf, spieli de nestre vite e di stimul pe nestre vite. Naturalmentri no un gjornâl clericâl ma laic, libar, rispietôs ma no sotan de gjerarchie e critic ancje tai fats di glesie.
E chi o vignin a la seconde cualifiche: di jessi un gjornâl catolic, ma catolic tal sens leterari e penç de peraule. La catolicitât e cjape dentri dutis lis components dal popul di Diu, no dome la glesie docent. Nol à duncje di jessi dome la vôs dal alt, ma ancje di chê dal bas. No dome la vôs autentiche o autenticade, uficiâl, ma di dutis lis vôs, ancje chês critichis, alternativis, stonadis. Baste che no ledin cuintri dai comandaments e dal rispiet des personis. Un gjornâl catolic al à di ripuartâ cun curiositât ancje ce che di bon e di stimolant e di valit al sucêt di là dal muret de braide de glesie, savint che il ream di Diu al à plui larc di nô.
O ai lassade par ultim, ma o varès di vêle metude par prin, la sensibilitât, latenzion scrupolose e amorose pes zonis plui sacrificadis, come la Cjargne e la Benečija, e la promozion concrete, sistematiche, des lenghis minoritariis. Un cjamp là che la Vite catoliche e à di lavorâ tant di plui se e vûl corispuindi a la sô grande vocazion e a la nestre spiete.


text:
21 febbraio 2008
Zornade internazionâl de Marilenghe
Proclamade de Unesco (United Nations Educational, Scientific and Cultural Organization, ven a stâi la Organizazion des Nazions Unidis pe Educazion, pes Siencis e pe Culture, n.d.r.) tal Novembar dal 1999, e celebrade ogni an tacant dal 2000 par promovi la diviersitât linguistiche e culturâl e il multilinguisim, ancje chest an ai 21 di Fevrâr si ricuardarà la Zornade internazionâl de Marilenghe.
Vuê, cuasit la metât des cirche 6000 lenghis feveladis ator pal mont a son in pericul. Dilunc dai ultins trê secui, tantis lenghis a son muartis cuntune dramatiche e inesorabile ande che e cres simpri di plui, massime vie pes Americhis e in Australie.
Tai ultins timps almancul 3000 lenghis a son in pericul di estinzion se no adiriture a son daûr a murî in tantis bandis dal mont.
Daûr di stimis resintis, la plui part des 6000 lenghis cognossudis tal mont a son feveladis di une vore pocje di int. La metât des lenghis di vuê a son feveladis di mancul di 10.000 personis e un cuart di dutis chestis 6.000 lenghis a son feveladis di mancul di 1.000 personis.
“Lis lenghis a son patrimoni inestimabil de umanitât. A son nassudis, a cressin e, cualchi volte, a son condanadis a murî. Di fat o vin di fâ dut ce che o podìn par tutelâlis come che o vin di cirî di salvâ e difindi la inestimabil diviersitât culturâl che e je tal mont. Par cheste finalitât e par vinci la sfide la multilinguisim – al à declarât Koichiro Matsuura, diretôr gjenerâl de Unesco – la Unesco e sosten politichis linguistichis che a promovin lis marilenghis”.
Lis lenghis a son duncje tal cûr dai obietîfs de Unesco. A son imprescj une vore fuarts par difindi e disvilupâ chest nestri inestimabil patrimoni.
Dutis lis iniziativis par promovi la difusion des lenghis mari a coventaran no dome par dâ fuarce a la diviersitât linguistiche e a la educazion multilengâl, ma ancje pal disvilup di une plui profonde cussience des tradizions linguistichis e culturâls di dut il mont e par ispirâ une solidarietât fondade su la comprension, la tolerance e il dialic.
E simpri su cheste stesse lungjece di onde, la Onu (United Nations Organization, ven a stâi la Organizazion des Nazions Unidis, n.d.r.) e à proclamât il 2008 tant che an mondiâl des lenghis minoritariis. Une sielte che e va a dâ inmò plui fuarce a la date dai 21 di Fevrâr.
Di fat, la Onu e à domandât a ducj i stâts membris di dâ fuarce a la conservazion e la difese di dutis lis lenghis feveladis di ducj i popui dal mont, di incressi lis ativitâts par promovi in ducj i contescj coletîfs, la protezion di dutis lis lenghis, in particolâr lis lenghis minoritariis e chês che a son in pericul di estinzion.
Si va duncje simpri plui viers un avignî li che l'inglês al sarà simpri plui necessari, ma ancje simpri mancul suficient te suaze des politichis di tutele linguistiche e pes relazions internazionâls. (articul che o ai publicât su la pagjine "Marilenghe" de Societât filologjiche furlane sul Mv, ai 5 di Fevrâr dal 2008)
Vuê, cuasit la metât des cirche 6000 lenghis feveladis ator pal mont a son in pericul. Dilunc dai ultins trê secui, tantis lenghis a son muartis cuntune dramatiche e inesorabile ande che e cres simpri di plui, massime vie pes Americhis e in Australie.
Tai ultins timps almancul 3000 lenghis a son in pericul di estinzion se no adiriture a son daûr a murî in tantis bandis dal mont.
Daûr di stimis resintis, la plui part des 6000 lenghis cognossudis tal mont a son feveladis di une vore pocje di int. La metât des lenghis di vuê a son feveladis di mancul di 10.000 personis e un cuart di dutis chestis 6.000 lenghis a son feveladis di mancul di 1.000 personis.
“Lis lenghis a son patrimoni inestimabil de umanitât. A son nassudis, a cressin e, cualchi volte, a son condanadis a murî. Di fat o vin di fâ dut ce che o podìn par tutelâlis come che o vin di cirî di salvâ e difindi la inestimabil diviersitât culturâl che e je tal mont. Par cheste finalitât e par vinci la sfide la multilinguisim – al à declarât Koichiro Matsuura, diretôr gjenerâl de Unesco – la Unesco e sosten politichis linguistichis che a promovin lis marilenghis”.
Lis lenghis a son duncje tal cûr dai obietîfs de Unesco. A son imprescj une vore fuarts par difindi e disvilupâ chest nestri inestimabil patrimoni.
Dutis lis iniziativis par promovi la difusion des lenghis mari a coventaran no dome par dâ fuarce a la diviersitât linguistiche e a la educazion multilengâl, ma ancje pal disvilup di une plui profonde cussience des tradizions linguistichis e culturâls di dut il mont e par ispirâ une solidarietât fondade su la comprension, la tolerance e il dialic.
E simpri su cheste stesse lungjece di onde, la Onu (United Nations Organization, ven a stâi la Organizazion des Nazions Unidis, n.d.r.) e à proclamât il 2008 tant che an mondiâl des lenghis minoritariis. Une sielte che e va a dâ inmò plui fuarce a la date dai 21 di Fevrâr.
Di fat, la Onu e à domandât a ducj i stâts membris di dâ fuarce a la conservazion e la difese di dutis lis lenghis feveladis di ducj i popui dal mont, di incressi lis ativitâts par promovi in ducj i contescj coletîfs, la protezion di dutis lis lenghis, in particolâr lis lenghis minoritariis e chês che a son in pericul di estinzion.
Si va duncje simpri plui viers un avignî li che l'inglês al sarà simpri plui necessari, ma ancje simpri mancul suficient te suaze des politichis di tutele linguistiche e pes relazions internazionâls. (articul che o ai publicât su la pagjine "Marilenghe" de Societât filologjiche furlane sul Mv, ai 5 di Fevrâr dal 2008)
Nessun commento:
Iscriviti a: Commenti sul post (Atom)


text:
Ai 11 di Setembar stâts il Parlament European (PE) al à fate buine une gnove risoluzion pe garanzie dai dirits linguistics e pe promozion des lenghis minoritariis. La propueste, fate indevant de bande dal eurodeputât cors François Alfonsi (Aleance Libare Europeane – Verts), e je passade cun 645 vôts a pro, 26 cuintri e 29 astensions.
Il document al palese la impuartance politiche, culturâl e socioeconomiche de diversitât linguistiche e de tutele des minorancis pe Europe e al sburte sei chei altris orghins de UE che i guviers dai Stâts a fâ cuintri aes pratichis di discriminazion linguistiche e di assimilazion e a meti in vore azions strategjichis che a tocjin istruzion, media, vite publiche e politichis culturâls. Ai Stâts ur ven dade ancje une stiçade par che a ratifichin la Cjarte europeane des lenghis regjonâls o minoritariis, se no lu à ancjemò fat, intant che ae Comission i ven domandât di vierzi une linie di finanziament european specifiche par sapontâ l’ûs, l’insegnament e la difusion des lenghis mancul dopradis. Il dut al va daûr di chês altris cjoltis di posizion dal PE in cont di lenghis e dirits, di iniziativis similârs cjapadis sù de bande di altris istituzions tant che Unesco e Consei de Europe e soredut di diviersis previsions dal Tratât di Lisbone e dai articui 21 e 22 de Cjarte dai dirits di fonde de UE.
Chei stes riferiments si cjatin inte «iniziative dai citadins» a pro des minorancis, fate indenant tai mês passâts de bande de Union federaliste des nazionalitât de Europe (FUEN). Doi dîs dopo dal vôt dal PE la Comission e à metût in discussion propit lis fondis juridichis di chê sorte di “propueste di leç popolâr”. I vertiçs de FUEN a contestin chê decision e a pensin di fâ ricors.
Intant che il PE al votave, ai 11 di Setembar, i catalans a jerin in place pe fieste nazionâl e pe “Via catalana”, une cjadene umane a pro de indipendence di passe 400 chilometris e di un milion e 600 di lôr, che e à vût un impat planetari, sul plan politic e su chel mediatic.
A Rome al è stât cui che al à cirût di montâ sù su la onde catalane metintsi intor une maiute cu la “estelada”. La sfilade dai parlamentârs leghiscj no ur à plasût par nuie ae Assemblea Nacional Catalana (ANC) che e à dât fûr une note marcant di cjatâsi de bande opueste rispiet a chel partît talian. I catalans si confermin un esempli pal Friûl. ❚
✒ Marco Stolfo
FRIÛL EUROPE. Il PE al sburte, la Comission e frene e la Catalogne e reste une esempli............
Ai 11 di Setembar stâts il Parlament European (PE) al à fate buine une gnove risoluzion pe garanzie dai dirits linguistics e pe promozion des lenghis minoritariis. La propueste, fate indevant de bande dal eurodeputât cors François Alfonsi (Aleance Libare Europeane – Verts), e je passade cun 645 vôts a pro, 26 cuintri e 29 astensions.


text:
OPERA OMNIA DI PRE TONI: CONTRIBÛT DE PROVINCIE04 di Mai 2009
Ai 23 di Avrîl passâts, a Palaç Belgrât a Udin, al è stât fat bon un protocol di intese jenfri la Provincie di Udin e Glesie Furlane par meti adun une racuelte complete dai scrits di pre Antoni Beline. Il progjet al è di Glesie furlane, e la Provincie di Udin i vignarà incuintri cuntun contribût di cinc agns pe realizazion di «Pre Antoni Beline: un profete pal Friûl di doman». Vâl a dî, la racuelte e la publicazion dal patrimoni leterari di Pre Antoni Beline intune edizion complete e organiche. Limpegn, fat bon dal President de Provincie Pieri Fontanini e sotscrit dal president di Glesie Furlane Zuan Pieri Biasatti, al sarà di 80 mil euros pe publicazion di nûf oparis di Pre Antoni Beline: «Sul at di voltâ pagjine», «Par amôr o par fuarce?», «Eutanasie di un Patriarcjât», «Amôr di patrie», «Fortunât il popul che il Signôr al è il so Diu», «Rogazions», «Cirint lis olmis di Diu – V», «Trilogjie» e «De Senectute».
Propit chest ultin scrit, inedit, al è stât presentât domenie ai 26 di avrîl a Vençon.


text:
La lenghe furlane
ll furlan al è une lenghe romaniche, che e je presinte inte plui part dal Friûl, là che a son a stât sù par jù un milion di personis. La lenghe furlane e je doprade di plui de metât de popolazion dal Friûl – di 550mil a 650mil di lôr – e almancul altris 250mil 'nd a àn une cognossince passive.
A nivel familiâr, la lenghe furlane si cjate dapardut (in Italie, in Europe e intal rest dal mont, in particolâr in Canadà, in Argjentine e in Australie), là che a son emigrants furlans e lôr dissendents. Si calcole che dongje di un Friûl “in Friûl” cun sù par jù un milion di lôr, al esisti un Friûl “fûr dal Friûl”, cun almancul doi milions / doi milions e mieç (o salacor ancje trê milions) di personis di divignince furlane. Almancul une part di lôr e à ancjemò competencis intal ûs de lenghe.
Fin tal Votcent si fevelavin varietâts furlanis ancje fûr dal Friûl, a Triest (il tergjestin) e a Mugle (il muglisan), intant che ancjemò dilunc dal secul passât il furlan al jere une lenghe cognossude e doprade (tant che “lenghe di vicin”) de bande des popolazions slovenis de alte Val dal Lusinç, a Nord e a Est di Gurize.
La sô individualitât e pues jessi ricognossude sei intune serie di particolaritâts morfologjichis, fonologjichis, lessicâls, gramaticâi e storichis, sei inte percezion che dal furlan a àn vût e a àn no dome chei che lu dopravin e lu doprin, assegnant a chest compuartament sociâl ancje un valôr identitari specific, ma ancje chei che a jerin o a son esternis ae comunitât linguistiche dai furlanofons.
La fisionomie dal furlan si forme tacant de alte ete di mieç, tra i secui VI e X, compagn di chê di chês altris lenghis romanichis. Un segn de evoluzion particolâr dal latin aquileiês si cjate intune testemoneance documentâl che e rimonte al secul IV, cuant che – daûr di ce che si pues lei tal Liber de viris illustribus – il vescul di Aquilee, Fortunazian, al viodeve di butâ jù un coment dai Vanzelis in chel che al ven clamât rusticus sermo, tant a dî 'il lengaç dal popul', za diferenziât de lenghe classiche. Il profîl origjinâl dal furlan si rinfuartìs dopo dal an Mil, cjapant sù gnûfs elements slâfs e gjermanics, e al incrès ancjemò di plui intai secui dopo, cuant che il Patriarcjât di Aquilee al à ancje un so specifc profîl politic e istituzionâl. In particolâr, tacant dal 1200, par un pâr di secui si invie une cierte pratiche di scriture in volgâr furlan, sei pe redazion di documents di caratar aministratîf, contabil o notarîl, sei pe elaborazion di componiments leteraris.
La origjinalitât dal furlan si le ricognòs a clâr za in chê volte, cemût che al mostre l'innomenât passaç dal De Vulgari Eloquentia, là che Dante Alighieri al met in evidence la particolaritât di chê lenghe “barbariche”, che i siei locutôrs «crudeliter acentuant ces fastu eructuant». E rimonte sù par jù a chei stes agns ancje la testemoneance che si cjate tal Codiç Vatican Palatin 965 c. 240, dal secul XIV, là che un viazadôr anonim al definìs il Friûl provincie diferente di chês altris par vie de sô lenghe particolâr, stant che «nec latinam linguam habet, nec slavicam, nec teutonicam, sed ydioma proprium habet nui italic ydiomati consimile» («nol à une lenghe latine, ni slave, e nancje gjermaniche, ma un idiome so propit che nol è simil a nissun di chei italics»), zontant che «in ogni câs» chê lenghe stesse «e partecipe de lenghe latine plui di cualsisedi altre lenghe che e à dongje» («Plus tamen participat di lenghe Latine quam di quaecumque alia sibi vicine»).
Al è, plui o mancul, ce che al scrîf intal 1521 il storic udinês Zuan Cjandit intai siei Commentariorum aquileiensium libris octo. Intai secui dopo si regjistrin in plui ocasions testemoneancis di viazadôrs e marcjadants che a ricognossin dal esterni lis specificitâts e la alteritât de lenghe furlane, colpîts dal fat che la popolazion dal Friûl e fevelàs un idiome tant plui dongje dal francês, dal spagnûl, dal catalan o dai patois ocitans che dal talian. Emblematic in chest sens ce che al scrîf l'umanist francês Claude Duret intal Thrésor de l’histoire des langues de cest Univers, là che si marche che il furlan «al è componût di diviers lengaçs e al à un al di contrari ae aure des peraulis talianis».
Cu la fin dal Stât patriarcjâl, intal 1420, l'ûs de lenghe furlane intal cjamp aministratîf (intes «cjartis pratichis») al va al mancul, dant la volte in cheste funzion al talian, prin di dut inte forme di “tosco-veneto”. Il furlan al va dilunc a jessi la lenghe fevelade ogni dì, intant che il so ûs intal cjamp leterari al cres e si inricjìs tal timp.


text:
Il grup Symphoniae Ensemble al nas a Scapoli, capitâl de baghe e de ciaramella, fondint lis sonoritâts de baghe, de ciaramella e dal organet al ’sun dal oboe e dal cuintribàs, struments che a son de culture classiche. La cubiade tra chescj doi monts in aparence diviers e da vite a un conciert gnûf, cun sonoritâts origjinâls, formât di tocs de tradizion popolâr tornâts a rangjâ, ma soredut di tocs inedits che a esaltin a plen lis potenzialitâts di ducj i struments, che in mût particolâr a evidenziin la evoluzion armoniche che e à vût intai ultins agns la baghe. A rivin a Folkest midiant des selezions dal concors Sunâ@Folkest.
Formazion: Christian Di Fiore – baghe e organet; Pasquale Franciosa – oboe e ciaramella; Francesco Loffredi – organet; Angelo Botticella – cuintribàs.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Al somee che al sedi il moment, a nivel dal Stât talian, di meti finalmentri in vore il federalisim fiscâl, cussì lu clamin. Che al volarès dî, secont il segretari de Leghe Nord Bossi, scomençâ a lassâ a Regjons, Provinciis e Comuns plui beçs di cumò. Par frontâ daspò il federalisim politic, ven a stâi la destinazion ai Ents decentrâts di podês e di funzions vuê in fuarce al Stât centrâl e centralist. Se si scomençàs a procedi in cheste direzion, nô furlans o varessin di jessi contents parcè che si pandarès che l’aiar finalmentri al gambie direzion e al tache a soflâ in pro des autonomiis. No vin par altri di fâsi masse ilusions: i nemiis dal decentrament a son fuarts sei tal schiriament di centri drete, che ta chel di centri çampe. Al è avonde ricuardâ lis posizions dal ministri Brunetta che, fevelant de riforme federalistiche dal Stât talian, al à vût la biele idee di prudelâ la abolizion dai Statûts di autonomie speciâl cun dentri ancje chel de nestre Regjon! O lis dificoltâts e lis contrarietâts a rispietâ la Costituzion e la leç pal passâç dal Venit al Friûl dai Comuns de zone di Puart che lu àn domandât cun referendums votâts de grande maiorance dai lôr citadins. O il refût di Rome sedi al gnûf Statût de nestre Regjon, sedi ae leç regjonâl pal furlan .
Ce che in chestis setemanis noaltris autonomiscj o vin di fâ vignî fûr cun fuarce, al è che il federalisim, cul decentrament di podês che lu compagne, al à di jessi puartât indenant ancje a nivel des Regjons. No podìn di fat acetâ che al puest di un Stât centralist si vebi il centralisim a nivel di Regjon. Cemût che al è sucedût fin cumò. Al è chel che noaltris o sostignìn di agnorums. Culì, in cheste Regjon, il centri drete ancjemò tal 2002 al à votât in Consei regjonâl une leç par lassâ ae Regjon dome podês legjislatîfs e di direzion gjenerâl, destinant podês di atuazion e mieçs finanziariis a Comuns e Provinciis, singui e associâts. Ancje il centri çampe al à votade in Regjon la leç n. 1 dal Zenâr 2006 sul decentrament. Ma fin cumò ni la prime leç, ni la seconde a son stadis rispietadis. Parcè che, a nivel regjonâl, i partîts – ducj i partîts di cualsisei colôr – a vuelin vê, in plui dal podê legjislatîf, ancje la borse. Par coltâ e par tirâ sù clientelis, gnovis adesions e preferencis. La int, Comuns e Provinciis, a vuelin – purpûr – che lis decisions a sedin simpri plui vicinis al popul, parcè che dome cussì il podê al pues jessi controlât miôr dai citadins.
Cheste e je une cuestion centrâl pal Friûl che al cîr identitât, unitât e autoguvier in cheste Regjon, dulà che al è stât metût, cuintri voie, insiemit cun Triest. Dant vite al decentrament regjonâl, ae leç 1 dal 2006, al vûl dî ancje dâi gjambis, podês e bêçs ae Comunitât des Provinciis furlanis, metude adun tal Setembar dal an passât, des Provinciis di Pordenon e di Udin e doman, sperìn in curt, ancje di chê di Gurize.
Curtis e che si tocjin, inalore! In Friûl, cui che al sosten il federalisim statâl al à di jessi ancje par chel regjonâl, che al vûl dî puartâ decentrament, disvilup e autoguvier al popul intîr di cheste nestre tiere.
ARNALT BARACÊT
CURTIS E CHE SI TOCJIN. Cuâl federalisim?............
Al somee che al sedi il moment, a nivel dal Stât talian, di meti finalmentri in vore il federalisim fiscâl, cussì lu clamin. Che al volarès dî, secont il segretari de Leghe Nord Bossi, scomençâ a lassâ a Regjons, Provinciis e Comuns plui beçs di cumò. Par frontâ daspò il federalisim politic, ven a stâi la destinazion ai Ents decentrâts di podês e di funzions vuê in fuarce al Stât centrâl e centralist. Se si scomençàs a procedi in cheste direzion, nô furlans o varessin di jessi contents parcè che si pandarès che l’aiar finalmentri al gambie direzion e al tache a soflâ in pro des autonomiis. No vin par altri di fâsi masse ilusions: i nemiis dal decentrament a son fuarts sei tal schiriament di centri drete, che ta chel di centri çampe. Al è avonde ricuardâ lis posizions dal ministri Brunetta che, fevelant de riforme federalistiche dal Stât talian, al à vût la biele idee di prudelâ la abolizion dai Statûts di autonomie speciâl cun dentri ancje chel de nestre Regjon! O lis dificoltâts e lis contrarietâts a rispietâ la Costituzion e la leç pal passâç dal Venit al Friûl dai Comuns de zone di Puart che lu àn domandât cun referendums votâts de grande maiorance dai lôr citadins. O il refût di Rome sedi al gnûf Statût de nestre Regjon, sedi ae leç regjonâl pal furlan .


text:
la SAPIENCE e i siei conseis
Bogns conseis di un pari
3 1 Fî gno, no sta dismenteâ il gno insegnament
e il to cûr ch’al tegni cont dai miei precets,
2 parcè che cu la lungjece dai dîs e dai agns de vite
ti puàrtin furtune.
3 L’amôr e la fedeltât che no ti bandònin mai!
Peiju tor dal to cuel,
scriviju su la breute dal tô cûr.
4 Tu cjatarâs gracie e furtune
denant di Diu e dal om.
5 Fiditi dal Signôr cun dut il cûr
e no sta pojâti sul to sintiment.
6 Tenlu denant di te in dutis lis tôs stradis
e lui al splanarà i tiei trois.
7 No sta crodi par mai di jessi savi!
Viôt di vê timôr dal Signôr e sta lontan dal mâl.
8 Al sarà une midisine pal to cuarp,
un racreâsi pai tiei vues.
9 Onore il Signôr cui tiei bens
e cu lis primissiis di dut ce che tu às.
10 I tiei cjasc’ a saran incolms di forment,
i tiei brantiei a stranfaran di most.
11 No sta spreseâ la corezion dal Signôr
e cuanche ti rimprovere no sta metiti cuintri,
12 parcè che lui al rimprovere chel che j ûl ben
come un pari cul fi ch’al preferis.
Lis furtunis dal savi
13 Furtunât l’om ch’al à cjatade la sapience,
l’om che si è intivât tal sintiment.
14 Parcè che il so vuadagn al è miôr di chel dal arint
e ce ch’al bute al vâl plui che no l’aur.
15 E je plui pressiose che no lis perlis
e dut ce che tu puedis bramâ no j sta a pâr.
16 Lungjece di dîs e je te sô gjestre
e te sô çampe ricjece e onôr.
17 Lis sôs stradis a son gjoldibilis
e duc’ i siei trois a son di pâs.
18 Arbul di vite par chel che le à grampade
e chei che le tègnin strente a son furtunâçs.
19 Il Signôr al à fondade la tiere cu la sapience
e al ten sù i cîi cu l’inteligjence.
20 Midiant dal so savê si son spalancâts i abis
e i nûi a àn lassade gotâ la rosade.
Altris bens de sapience
21 Fî gno, che no si slontànin mai dai tiei vôi,
ma ten cont de prudence e dal sintiment.
22 A saran vite pe tô anime,
furniment pal to cuel.
23 Alore tu larâs indenant sigûr pe tô strade
e il to pît nol cloparà.
24 Cuanche tu ti distirarâs no tu varâs pore;
tu larâs a durmî e il to sium al sarà dolç.
25 No sta vê pore di un spavent ch’al rive a colp,
ni dal burlaç dai trisc’ cuanche si sdongje;
26 parcè che il Signôr al sarà il to ripâr,
al vuardarà il to pît dal laç.
Dovês viers dal prossim
27 No sta dineâj un plasê a di chel che t’al domande,
cuanche la tô man e à la pussibilitât di fâlu.
28 No sta dîj al to prossim: “Va e torne a passâ!
T’al darai doman!”, cuanche tu lu às.
29 No sta furducjâ par fâj mâl al to prossim
cuanche lui si sint sigûr cun te.
30 No sta cavilâ cun tun altri cence un parcè,
co no ti à fat nuie di mâl.
31 No sta vê invidie dal prepotent
e no sta sielgi nissun dai siei trois.
32 Parcè che il Signôr al à riviel dal trist
ma ai oms onesc’ lui ur fâs plait.
33 La maludizion dal Signôr su la cjase dal trist,
e invessit al benedis la cjase dai jusc’.
34 Ai malcustumâts ur rispuint cun rabie,
ai puars invessit ur dà la gracie.
35 I savis a varan simpri onôr,
cu la cuâl che i matucei a varan vergogne.


text:
Une leç di libertât01 di Zenâr 2006
Il libri dal Esodo al è un libri fondamentâl inte storie dal popul ebraic. Di fat si pense che al sedi stât dât dongje par prin e dome a partî di li si svuluce la cussience e la storie dal popul ebraic liberât de sotanance dal faraon. Nol è un câs che, propit in chest libri de liberazion, al vegni ripuartât il fat di Mosè che, su la mont dal Sinai, al cjape dal Signôr lis dîs peraulis o comandaments (Es 20, 1-17).
Parcè Diu, dopo di vê nudrît il so popul cu lis cuais e la mane e dopo di vê distudât la sô sêt cu l’aghe de crete, i fasial ancje il regâl de leç? Parcè che, l’om nol vîf dome di pan, ma di dut ce ch’al ven fûr de bocje dal Signôr (Dt 8, 3). E la peraule di Diu, la sô leç, e je un ferâl pal so pît, une lum pal so troi (Sal 119, 105). Diu al regale la sô leç prime che il popul al rivi te tiere de promesse parcè che no si po pensâ di fâ sù une struture familiâr, sociâl, politiche, economiche se prime no si à ben clâr ce che si intint di fâ. Come che lis fondis a vegnin prime de cjase e le tegnin salde. Pensâ che une comunitât locâl, statâl, internazionâl e puedi tignî dûr e madressi cence une leç, une etiche, un spirt, e je une ilusion che si le paiarà cul lagrimis di sanc. I rabins a zontin che la leç e je stade dade tal desert, lûc di nissun, par dî che la leç di Diu o leç naturâl no je esclusive di un popul ma e je fate, te sô essenzialitât, par ducj i popui, che a puedin fânt un pont di riferiment e di colegance.
Ma tornìn al concet di libertât e di leç. Cemût mai che Diu, tal moment che il so popul al cerce la libertât, al spessee a dâi lis regulis, lis coordenadis, i principis? Leç e libertât no son in contrast, in oposizion, parcè che la leç mi gjave la libertât? E je une obiezion che si le sint orepresint e si le sintarà simpri di plui in chescj timps di autorealizazion e di emancipazion di ogni forme di trassendence. Al pont che, par tancj, la libertât e je propit la possibilitât di sfidâ, di contrastâ la leç. O soi libar propit parcè che o pues lâ cuintri de leç, a partî de leç morâl e religjose.
In realtât no je cussì. Parcè che la leç e je un regâl pal om, come che e je pal viandant la segnaletiche o il pareman. A son metûts par judâmi a restâ in strade, a no lâ fûr, a no pierdimi. La prime libertât no je fâ il mâl e dut ce ch’al è improibît, ma stâ vuardâts dal mâl e sielgi lis robis bielis e buinis. La libertât e je come la salût. Si nudris di robis positivis. La malatie e je une limitazion pal om, come che il pecjât al è une diminuzion. L’om san, che nol cognos il mâl, nol è un disgraciât ma un furtunât. Cussì l’om che nol cognos la tristerie, l’egoisim, il mâl e il disordin morâl nol è un om mancjât, ma un om rifinît, complet. E chest al vâl ancje tal cjamp sociâl. Liberâsi dal faraon, dal prepotent, dal tiran al po jessi facil e gratificant. Ben plui impuartant però al è liberâsi di chel faraon che nus comande, nus umilie, nus condizione, nus ricate, nus paralize dentrivie. Chel faraon, chel podê trist e corosîf che si clame il mâl. La storie, ancje resint, nus à dimsotrât che nol baste parâ vie un paron, un sisteme totalitari, par jessi libars. Bisugne liberâsi ogni dì de part negative di se stes. Plui tu sês libar midiant de leç morâl e plui tu sarâs fuart tal resisti a la prepotence di chei altris. La leç morâl e je la strade e la condizion pe libertât.


text:
ZENÂR-FEVRÂR – PRIME PAGJINE. EDITORIÂL – La bataie di Siore Paule / E tu, ce regjon vuelistu? / Amga – Hera une fusion che spuce di gas talian / PAGJINE 2 – LA CUISTION DES PROVINCIIS. Vie lis provinciis: il consei regjonâl al à deliberât / LA CUISTION DES PROVINCIIS. Rome, Bruxelles e cumò Triest: il centralisim al cope il Friûl. La peraule al President Pietro Fontanini / LA CUISTION DES PROVINCIIS. Il dirit di votâ al è fondamentâl. La peraule al President Enrico Gherghetta / LA CUISTION DES PROVINCIIS. Chê dal sparagn e je dome une scuse. La peraule al President Alessandro Ciriani / Abolî lis provinciis? Udin capitâl! / PAGJINE 3 – Lis evoluzions sul teme dal lat / Il storic laminadôr di Sant Zorç di Noiâr picjât a di un fîl / PAGJINE 4 – Une tiere, trê cjâfs e fantasie par fâsi cognossi miôr / VIERS IL FRIÛL. Dulà jerino restâts? / “Da Duga” a Salârs: la cjase dai siums di Ulderica Da Pozzo / PAGJINE 5 – MUSIS DI…FACEBOOK. Il barcon dai Fogolârs / LA VÔS DE CISL. Il gnûf ISE – ISEE / Un contribût. Il fals probleme dal Ufici Scolastic Regjonâl, il fals probleme de ore di furlan a scuele / PAGJINE 6 – SLOVENIE. La politiche slovene si scuintre sui social network / AUSTRIE. I gnûfs ministris Sorprese te ÖVP: Kurz gnûf ministri dai Afârs cul forest austriac. Al è il plui zovin sorestant de diplomazie in Europe / FRIÛL EUROPE. 2014, Odissee pai dirits / PAGJINE 7 – Par Triest i bêçs a son simpri, ma i furlans a duarmin / Pe rinassite dal S. Simon / Cuant che lis robis si fasin cul cjâf e vegnin fûr… bielis contis / PAGJINE 8 – MUSICHE. Aldo Sbadiglio: di “dresde” al Premi Friûl / MUSICHE. Il gnûf cd dai Leuq / I Colonos a disin no / Bon lavôr ae gnove ARLeF / PAGJINE 9 – Memoreant Tavan / SIMPRI BOGNS. Maria Forte, Cjase di Dalban, Udin 2005 / AL CINE CUN BETE. Furlanic / PAGJINE 10 – IL GRANT LUNARI DAL FRIÛL. Fevrâr / GLESIE FURLANE: 40 agns di impegn pe lenghe e culture furlane / IL FERÂL. I furlans e il templi / PAGJINE 11 – L’atac di Fontanini: “La regjon i crôt pôc al furlan” / LA (TÔ) PATRIE DAL FRIÛL… INTUN CLICK” – CONCORS FOTOGRAFIC: LA CONCLUSION / PAGJINE 12 – 1914-2014 IL CENTENARI DES BAUSIIS E DE VERGOGNE. Simpri de bande dai traditôrs! /
*** I articui a son disponibii fracant sul titul. Buine leture.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
O vin pôc altri di zontâ. Al è dut scrit chi parsore, te infografiche de nestre Sartore, metude adun cu lis ideis di chel mat dal Ostîr, cui sugjeriments de Coghe. Al è saltât fûr chest ScolteCurte, che par cumò o vevin pandût dome ai iscrits ae nestre Liste di Contecurte, ma che cun chest articul al devent uficiâl. L’Ostîr za di cualchi dî, al ten sot man un pac di contis, e se lu clamais al numar 328 066 5261 e cuant che us dîs “Pronto” i rispuindês “ScolteCurte!” lui us contarà une storie al telefono. Une sorte di juke-box ispirât a Rodari, insome, par fâ passâ un pôc il timp a cui che al è masse stuf di stâ sierât in cjase.
E za che o sin, us visin che al è in vore il CovidCurte Day 20, la gare di contis che e je in spiete la vuestre conte… O viodin che la creativitât e pâr jessi sparide, ma forsit in nestris fidâts Contecurtârs a son dome in vore a pensâ une biele storie di mandânus. Al è timp fin a Pasche, dai, no je premure. Intant fasêt zirâ la vôs, plaseit e condivideit l’event!


text:
Une volte a Gurize te Diete provinciâl si fevelavin cence fastidis talian, todesc, sloven e furlan e i intervents dai conseîrs a jerin notâts dai segretaris inte lôr lenghe mari. A marcjât, se un contadin al voleve vendi, al scugnive savê chês cuatri lenghis, se no lis sôs ortaiis a restavin sul banc. I miedis a scugnivin savê dutis chês fevelis par dâ lis curis justis ai lôr malâts. E i predis a vignivin fûr dal ’Seminari di Gurize cussients che par predicjâ la peraule dal Signôr a vevin di cognossile in plui lenghis.
◆ E cumò? Ce isal sucedût a chê citât model di diversitât e di convivence? La situazion no je plui cussì di un pieç, stant che tal ultin secul il berdei dal confin al è stât un limit penç ae concezion de impuartance de multiculturalitât dal Friûl orientâl. Ma che il prejudizi antifurlan al fos tant fuart di sburtâ fintremai a no rispietâ la leç de Republiche taliane che e tutele la nestre marilenghe, cheste e je une robe pardabon grivie e che no pues jessi tolerade. Il fat che al fâs discuti al è pardabon un scandul: in consei comunâl a Gurize e je stade di fat dineade a un membri de assemblee la facoltât di fevelâ par furlan. Cuant che il conseîr Franco Zotti al à tacât a pandi il so pinsîr in marilenghe, il president dal consei Luca Cagliari lu à fermât domandantji di esprimisi par talian. I dirits linguistics a àn di jessi garantîts e chest al è pacjific pe minorance slovene: parcè no puedial jessi cussì ancje pai furlans? La reson “regolamentâr” che e je stade doprade par dâ cont di chest abûs no à nissun mani, stant che il Comun di Gurize al fâs part dai Comuns zonizâts tant che furlanofons in aplicazion de leç 482/99. Cui aial decidude la delimitazion des zonis alì che e je previodude la tutele dal furlan? Propit i conseis comunâi, aprovant tal 2001 la delibare di adesion che la Regjon e à cjapât tant che riferiment par sigurâ a dutis lis comunitâts la pussibilitât di tutelâ lis lenghis che a fevelin. Il consei comunâl di Gurize al va cuintri no dome de leç, ma ancje cuintri dal so stes volê di 20 agns indaûr. O si gjave de zone di tutele, o al apliche la leç 482, che adun cu la leç regjonâl di valorizazion e di promozion de lenghe furlane (29/2007), e previôt che in chescj teritoris i conseîrs comunâi a àn il dirit di fevelâ par furlan tes assembleis. Ma no si pues fâ lis robis cun arbitri: lis istituzions a meritin rispiet, cussì come i dirits des personis. ❚
Redazion
Gurize e il furlan refudât dal conseiRedazion
Une volte a Gurize te Diete provinciâl si fevelavin cence fastidis talian, todesc, sloven e furlan e i intervents dai conseîrs a jerin notâts dai segretaris inte lôr lenghe mari. A marcjât, se un contadin al voleve vendi, al scugnive savê chês cuatri lenghis, se no lis sôs ortaiis a restavin sul banc. I miedis a scugnivin savê dutis chês fevelis par dâ lis curis justis ai lôr malâts. E i predis a vignivin fûr dal ’Seminari di Gurize cussients che par predicjâ la peraule dal Signôr a vevin di cognossile in plui lenghis.


text:
Lets in Ostarie:SES & barete – contis curtisdi Francesca Gregoricchio CE LIBRI ISAL? Un librut di contis curtis, come che al dîs il titul piçul, jessû pe Kappa vu inte golaine La Comugne, tal Dicembar dal 2011. Dentri si cjate une cariolade di contitus – cuasi 20 – scritis di Francesca Gregoricchio e che a messedin il ses e la [...]
Tag: Francesca Gregoricchio
O soi daûr a viodi un tichinin di television prin di lâ a durmî, cuant che mi ven voie di gjoldimi un ultim sigaret. O slungji la man, o brinchi il pachet, o sbisighi dentri cul dêt… nuie, finîts. La voie e devente necessitât. O salti sù de poltrone. Di bot mi soi visade che il tabachin de stazion [...]


text:
PRE CLAUDIO COMO, IL PREDI FURLAN CHE AL À STÂT DA CJÂF AES PAROCHIIS EUROPEANIS
Verticisim e rûl dai laics a son i ponts debii de riforme dai laics a son i ponts debii de riforme
«Il titul di cheste riforme e podarès jessi “Sante scugne”: ce che no si è fat fin cumò par amôr, si lu fâs par fuarce par vie dal invecjament dal clericât, de mobilitât aumentade des personis, e soredut de scristianizazion dal Friûl»: pre Claudio Como, 76 agns, al è cetant titulât a fevelâ di chescj temis. Di là de sô ativitât pastorâl intense in Friûl (inte parochie udinese di Sant Roc, dopo a Trep Grant intal periodi dal taramot, duncje a Buri e cumò intes dôs popolosis parochiis udinesis di Sant Quarin e dal Redentôr), dal 2001 al 2009, par 8 agns, al è stât president continentâl dal Colocui European des parochiis, un moviment eclesiâl che al met a confront sacerdots e laics di diviersis nazions europeanis par rifleti su la muse de parochie dal XXI secul.
__
Pre Claudio, la parochie coventie ancjemò al Friûl di vuê? E cheste riforme pardabon judie un rilanç?
«La parochie in chescj decenis e à pierdût pês politic, ma e à conservade une grande rilevance sociâl, ancje se intun periodi caraterizât de pierdite di rilevance de fede. E je necessarie une svolte storiche, un tornâ a altris epochis là che lis plêfs a fasevin di centri propulsôr de Glesie. Chest al vâl pal Friûl, pe Italie e pe Europe. Duncje, cheste riforme e cjape un aspiet reâl. L’element plui criticabil al è che e pâr une ristruturazion aziendâl, fate par lâ indevant a esisti cemût che si è. Ma la Glesie no je une aziende, e no si varès di preocupâ di se. E je un strument, no un fin, pe difusion de Buine notizie, dal Vanzeli. La parochie dal XXI secul e à di tornâ a deventâ (e se lu fâs metintsi in comunion cu lis parochiis dongje ancjemò miôr…) missionarie, no spietâ, ma lâ incuintri, no sunâ lis cjampanis, ma sunâ i campanei des cjasis».
__
La riforme des colaborazions pastorâls e fâs sieltis di fonts netis (par esempli la missionarietât e il no abandonâ lis piçulis parochiis…), ma dopo no ufrìs une vision pastorâl, orientaments concrets par rivâ a chescj obietîfs, demandant dal dut la individuazion al teritori. Cualchidun le descrîf tant che une curnîs cence cuadri…
«Pe grande varietât di situazions presintis in Friûl, dal sigûr al jere dificil lâ sul concret, ancje se cierts principis a laressin esplicitâts. La Glesie svuizare, par esempli, e à introdot elements di dirigjisim centrâl, tant savi e lizêr, cuintribelançât di une valorizazion fuarte dal locâl, di dutis lis iniziativis che a vegnin de base. Se e je stime mutuâl e colaborazion dal centri cu la base, al sarà pussibil cjatâ rispuestis buinis intai diviers senaris».
__
Però, intal câs de arcidiocesi di Udin, la valorizazion dai laics in cheste riforme e pâr une semplice enunziazion…
«Chest al è stât segnalât di tancj, e ancje des mês comunitâts, inte riflession che i sin stâts clamâts sul prin stampon di chest document. Il batiât, propit parcè che al è batiât, in teorie, al è sacerdot, re e profete, ma formis reâls di ministerialitât laicâl a fasin fadie a vignî sù par vie des incrostazions indurantis di clericalisim. In cualchi piçule comunitât, la figure dal “referent pastorâl” proponude di mons. Brollo e esist za, vivude tant che pericul che e puedi deventâ autoreferente o che e vadi par cont so. Al va cambiât il cjâf dai predis, ma ancje il mût di fâ dai laics. In cualchi cjamp là che a vegnin sù personis competentis, buinis di relazion, plenis di fede e di onestât, si impon il ricognossiment uficiâl in cualchi forme (une incarghe, une mission, un compit specific…). Ogni batiât al varès di cjapânt cussience… al sarà impussibil che ducj lu fasin, ma cualchidun lu cjaparà sul seri. O pensi soredut intes piçulis comunitâts, chês plui significativis, che a van valorizadis: se no cjalarìn plui i numars, lis presincis aes processions e aes cunvignis, ma o cjalarìn la sostance dal jessi cristians, si podarìn inacuarzi de grande fuarce sociâl des piçulis parochiis».
__
Cualchi predi al à domandât al Arcivescul un coinvolziment plui ampli di dutis lis componentis dal popul di Diu (dal clericât ai laics) intune Assemblee dai cristians. Ce pensial?
«Dal coinvolziment reâl su cheste riforme o doi un judizi negatîf. Nol è stât fat un percors sinodâl. Cirî di rimedeâ ae fin, cemût che si è daûr a fâ, mi somee irilevant se no di efiet contrari. Des vôs che mi son rivadis, la propueste di une Assemblee dai cristians e je stade judicade de Curie une stupidade, une idee strambe di cualchi sacerdot… Invezit, il stîl de Glesie al à di jessi sinodâl, cemût che al aferme Pape Francesc, sintî ducj i cjâfs e lavorâ insiemi. Intal coment al prin stampon di riforme, i conseis parochiâi di Sant Quarin e dal Redentôr, a sotlineavin ancje cemût che il procedi a tapis sfuarçadis e a scjadincis svicinadis al somee negatîf. Un percors di puartade epocâl tant che chel des colaborazions pastorâls al domande gradualitât, sperimentazion, verifiche, valorizazion di cetant che al è za di positîf in at».
__
E dopo, inte diocesi di Udin al è il precedent di une Assemblee dai cristians cetant impuartante come chê dal 1977…
«Pensant ai timps dramatics dal taramot e de lote pe Universitât dal Friûl, e jere dal sigûr tante confusion, ma ancje une grande voie di partecipazion, di fâ sintî la proprie vôs. La Assemblee dai cristians e sarès stade ancje vuê une ocasion otime par cjapâ componentis amplis de comunitât eclesiâl (no dome i conseis pastorâi). Ancje parcè che la gjenesi de riforme e je stade verticistiche, pûr diluide intes clapis dai sacerdots e intai conseis episcopâi». ❚
di Roberto Pensa


text:
Grau
Grau (Gravo par graisan, Grado par talian, Gradež par sloven) al è un comun di 8.768 abitants e al fâs part de provincie di Gurize. Grau si cjate su di une isule al limit orientâl de marine di Grau, che e je stade conetude tal XX secul cun doi puints, un vierç Aquilee e un vierç Monfalcon, ae tiere. Grau nol à mai fât part dal Friûl storic, e a Grau si fevele un dialet venit (il graisan), che al à une vore di carateristichis arcaichis, e al è stât rindût famôs soredut graciis a lis poesiis di Biagio Marin.
"...la cuestion dai "Trê Cjapitui" e finì cul dividi il patriarcjât: in Aquilee (o a Cividât) un patriarcje sismatic favorît dai Langobarts a Grau un patriarcje unît sot la protezion dai Bizantins. Cussì lis dôs citâts a deventarin antagonistis: une "civîl" e une "barbariche". E la sbregadure no fo mai plui cuside." (cjapât di Josef Marchet, Cuintristorie dal Friûl)


text:
Cuâl isal il voli forest sul Friûl e sui furlans? Cemût nus àno cjalât e nus cjalino i grancj autôrs, lis firmis de grande culture intai secui che a son stâts? Poetis, scritôrs, pensadôrs, filosofs, ma ancje artiscj, musiciscj, pitôrs. La materie che o tamesarìn tal 2021 e je une investigazion curiose, tant par capî ce sorte di judizi – un prejudizi, la plui part des voltis – che si madresseve in Italie e tal mont su la nestre int, sul so mût di vivi e di fâ, sui paisaçs naturâi, i borcs, lis citâts là che l’Homo Furlanus al à esprimût il so sens profont de vite. Bon, une biele sfide, no mo? E cemût si podevial mai tacâle, une rubriche cussì, cence scomençâ propit di lui? Dal Poete par ecelence, il Pari de lenghe taliane, il Vate muart juste sietcent agns indaûr, ogjet di celebrazions, mostris, cunvignis e incuintris che nus al contaran cuet e brustulît, ont cun ogni tocj pussibil, fin al ingomit. Il nestri.
◆ E dal moment che un bocon di plui nol cope, e un di mancul nol scjafoie, provìn a capî ce gjenar di rapuart che Durante Alighieri, cognossût tant che Dante, al veve cul Friûl. Sì, lu sai, a saran in miârs a tamesâ l’argoment tacant propit di chel “Ces fastu” che si lu cjate – come che ducj a san – intal “De vulgari eloquentia”, la opare là che si va cirint il volgâr perfet (le lenghe fevelade dal popul), chel plui adat a cjapâ sù la ereditât dal latin come lengaç par ocupâsi ancje di argoments impuartants tant che la leterature, la poesie, lis cronichis de storie, il teatri. O la sience, la medisine, la filosofie. A dî la veretât, in chest librut Dante nol sparagne velens e critichis a nissun popul “italic”, contestant mo la struture dal pinsîr, mo la acentuazion, o pûr la sielte des peraulis, il sunôr de fevele. Si sa che l’om al jere un tic tegnosut, no i leve mai ben nuie, come che nus conte il so plui grant tarizadôr, Checo (Cecco) Angiolieri, che intune ocasion lu paragone al tafanari di un bo, intant che lui, Checo, al sarès stât il tavan, pront a becâlu e a dâi fastidi. Però e je ancje vere che cun noaltris il poete florentin al fâs ancje di piês, parcè che al judizi estetic i zonte ancje une considerazion che in dì di vuê o podaressin definî antropologjiche. Intant al tache disint che “Forum Iulii vero et Ystria non nisi leve Ytalie esse possunt”: che voltât al sune tant che “Friûl e Istrie no son propit Italie”. Benon! Par me al è un grant compliment, in plui che une convinzion profonde, ancje se la intenzion dal autôr e jere contrarie, stant che par lui jessi talians e jere une cundizion di superioritât in confront di ducj chei altris popui de “Ecumene”, dal mont che in chei timps si cognosseve. Ancje se “serva” e “di dolore ostello”, la Italie e restave il biel zardin dal Imperi, erede di chel tron di Rome che al puartà leç e civiltât a ducj i popui de tiere. Nô furlans o sin fûr di chel confin ideâl, plui antropologjic che no politic, e duncje o sin barbars. E chi si rive a capî ancje la afermazion che e ven un pôc plui sot, chê plui cognossude e che e ven citade, dispès ancje in maniere sbaliade, un pôc di ducj, ma cence mai fermâsi ben a fâ une analisi “psicolinguistiche”, che o provi a inmaneâ jo pe ocasion: “Post hos Aquilegienses et Ystrianos cribremus, qui Ces fas tu? Crudeliter accentuando eructuant. Cumque hiis montaninas omnes et rusticanas loquelas eicimus, que semper mediastinis civibus accentus enormitate dissonare videntur”. Che par furlan al vûl dî: “E dopo passìn al tamês Acuileiês e Istrians”. Cribremus al vûl dî propit tamesâ, dividi la farine buine de semule. Nô o sin la semule, ben si intint. Notazion impuartantone, però: in Istrie tal timp di Dante si fevelave par furlan. Lu savìn, aromai e je une acuisizion cjapade par buine. Ancje a Triest e in plui di cualchi vile cjarsuline! Ma anìn indevant. Si diseve Acuileiês e Istrians: “che si esprimin rutant, doprant il lôr acent bestiâl disint: ‘Ces fas tu?’” Eh sì. Eructare par latin al vûl dî propit rutâ. E l’averbi crudeliter al ven simpri riferît aes bestiis, o ai besteons salvadis cence cussience, che no cognossint il segret dal fûc, prin segnâl di civiltât, a mangjin cjar crude. Duncje nissun dubi. Il furlan no dome nol sarà mai une lenghe buine par cjapâ il puest dal latin, ma nancje une lenghe: pluitost un rugnâ che no un fevelâ. E nô lu vin ancje ospitât sot de protezion di Pagano della Torre, cuant che al varès componût un “Tractatus de piscibus”. Doprâts, chei pes, par patafânus la muse. ❚
Parcè Dante vevial tante asse cuintri dal furlan?Agnul Floramo
Cuâl isal il voli forest sul Friûl e sui furlans? Cemût nus àno cjalât e nus cjalino i grancj autôrs, lis firmis de grande culture intai secui che a son stâts? Poetis, scritôrs, pensadôrs, filosofs, ma ancje artiscj, musiciscj, pitôrs. La materie che o tamesarìn tal 2021 e je une investigazion curiose, tant par capî ce sorte di judizi – un prejudizi, la plui part des voltis – che si madresseve in Italie e tal mont su la nestre int, sul so mût di vivi e di fâ, sui paisaçs naturâi, i borcs, lis citâts là che l’Homo Furlanus al à esprimût il so sens profont de vite. Bon, une biele sfide, no mo? E cemût si podevial mai tacâle, une rubriche cussì, cence scomençâ propit di lui? Dal Poete par ecelence, il Pari de lenghe taliane, il Vate muart juste sietcent agns indaûr, ogjet di celebrazions, mostris, cunvignis e incuintris che nus al contaran cuet e brustulît, ont cun ogni tocj pussibil, fin al ingomit. Il nestri.


text:
“Stant cussì lis robis, cui tais che si proviodin, timp no ‘nd è: tal 2010 il nestri ateneu al larà a Patràs. La Universitât dal Friûl e je la cuarte in Italie a jessi mancul finanziade in rapuart aes sôs cualitâts, se no si cambiin i parametris di valutazion no varìn masse strade devant di nô”. Chest il fuart apel che la retore Cristiana Compagno e à volût fâ in ocasion de firme dal Pat jenfri la Universitât e lis rapresentancis dai teritoris di riferiment; la cerimonie uficiâl si è davuelte ai 27 di Otubar a Udin li di palaç Belgrât, sede de Provincie.
LIS FIRMIS_A meti la lôr firme sul document che al ven trente agns dopo de nassite de Universitât dal Friûl il paron di cjase, il president de Provincie Pietro Fontanini, il sindic di Udin (e ex retôr) Furio Honsell che al à fevelât par cont di ducj i sindics furlans, l’arcivescul Pietro Brollo (in rapresentance ancje des diocesis di Gurize e di Concuardie-Pordenon), i presidents de Confindustrie Adriano Luci e de Cjamare di cumierç Giovanni Da Pozzo (che al à pandût ancje la poie des Cjamaris di Gurize e di Pordenon), Ferdinando Cerchia pai sindacâts. A firmâ il Pat ancje plusoris associazions culturâls e un dai paris dal nestri ateneu, Zuanfranc D’Aronco.
IL LAPSUS DE ROSOLEN_In mancjance dal president de Regjon Tondo e jere presinte ae cunvigne la assessore ae Universitât Alessia Rosolen, che e à tacât il so intervent cuntun lapsus disint di “preseâ une vore il Pat a pro de Universitât di Triest” (ma si è corezude daurman…). La Rosolen e à po sigurât che cuant che je e fevelà di fondazions no veve chê di privatizâ i ateneus e che in ogni câs jê no vûl stiçâ la competizion jenfri Udin e Triest ma metiju adun par fâ masse critiche. “O sin la prime regjon taliane a discuti in maniere integrâl il sisteme universitari locâl: stant che o fasìn part de stesse regjon us invidi a fâ un sfuarç unitari cul ateneu julian e a no viodilu dome cun seticisim”. Lis sôs peraulis no àn però convinçût dal dut la retore Compagno, che e à definît “inevitabile” la competizion cun Triest, ancje se e à pandût la volontât di evitâ doplons dai cors di lauree.
NO DOME UDIN_Un Pat masse “Udincentric”? Stant al coordenadôr dai promotôrs Sandro Fabbro lis robis no son cussì. “Ancje se no son stâts presints culì a palaç Belgrât, i sorestants dal Comun e de Provincie di Pordenon nus àn sigurât la lôr poie. E po – al à zontât il professôr Fabbro – chi al è vignût il president de Provincie di Gurize in persone”. Dut câs Enrico Gherghetta (cuntun piçul tricolôr vert, blanc e ros te sachete de gjachete!) al à sì poiât la iniziative ma cence firmâ il Pat, lamentant la mancjance di passaçs che a fevelassin de vocazion europeane de sô Provincie.
Uniche pecje de cunvigne l’ûs mancjât de lenghe furlane. Dome Honsell al à citât une frase dite di Pre Checo Placerean dopo dal taramot dal ’76: “Il Friûl al à di saltâ fûr dal taramot cul cjâf, ven a stâi cu la universitât”. E cumò pal Friûl intîr e je la ore di difindi il so ateneu.
Alessio Potocco
ATUALITÂT. Un gnûf Pat jenfri la Universitât dal Friûl e il so teritori............
“Stant cussì lis robis, cui tais che si proviodin, timp no ‘nd è: tal 2010 il nestri ateneu al larà a Patràs. La Universitât dal Friûl e je la cuarte in Italie a jessi mancul finanziade in rapuart aes sôs cualitâts, se no si cambiin i parametris di valutazion no varìn masse strade devant di nô”. Chest il fuart apel che la retore Cristiana Compagno e à volût fâ in ocasion de firme dal Pat jenfri la Universitât e lis rapresentancis dai teritoris di riferiment; la cerimonie uficiâl si è davuelte ai 27 di Otubar a Udin li di palaç Belgrât, sede de Provincie.


text:
✽✽ Il Salon dal Parlament tal Cjiscjel di Udin al fâs simpri la sô figure. Ti tocje alc dentri, cuasi a visâti de tante storie de nestre Patrie. Di plui inmò se la int che e je li no je par une conference, ma par meti neri su blanc la nassite di une istituzion furlane. Se, po dopo, i atôrs di cheste presince a son i sindics, la ocasion e je ancjemò plui impuartante e vivarose, viodût che propit i sindics a son la uniche forme restade de democrazie e de volontât popolâr dai eletôrs. La creazion duncje de Assemblee des comunitâts furlanis, jenfri la riforme dai ents locâi volude de Regjon, e je un sucès e no un contentin de Serracchiani o, piês ancjemò, une pidade cuintri il Friûl dopo la sieradure des provinciis, come che cualchidun al sta disint. O crôt che si à di jessi une vore clârs su cheste cuistion: nol è il gnûf stât furlan e nancje une forme di autoguvier. Al sarès di gnognos pensâ che i sorestants e i politics a sedin cussì autolesioniscj di regalânus cheste ipotesi. Darest, se un grup dirigjent centralist al ves cjapât un troi dal gjenar, di sigûr la freadure e sarès daûr dal cjanton. No. E je une rispueste che e ven dal bas, di mediazion se o volês, ma che pe prime volte e à viodût une sielte trasversâl no antifurlane in Consei regjonâl, e il metisi in zûc in prime persone dai aministradôrs locâi. O zontarès ancje une altre robute: e je vere che si partìs de difese e dal ricognossiment de lenghe furlane, ma po dopo ancje chi neri su blanc, si fevele di interès gjenerâl dal teritori furlan ancje tai setôrs de identitât, de economie e dal ambient.
✽✽ Di front ai atacs simpri plui fuarts ae autonomie, ae specialitât, cheste assemblee e je une des dôs gjambis de difese. La seconde e je chê de Regjon, e viodûts i rapuarts di suditance de politiche de zonte rispiet al podê roman, mi somee propit che in vuere si larà cuntune gjambe sole.
✽✽ La riprese duncje de cussience identitarie di bande di tancj zovins aministradôrs e je un biel segnâl che nol va scjafoiât o cirût di comandâ. La esperience dal “Laboratori di autonomie” e je stade une dimostrazion vincente di cheste gnove mentalitât. Il jessi rivâts a madurî un risultât come chel de assemblee dal Cjiscjel e je une prime logjiche conclusion.
✽✽ Ma la robe plui impuartante di chest moment storic pal Friûl e je il concet di fonde che al môf dut: dome midiant di une leture identitarie si puedin frontâ lis emergjencis di vuê.
No esist une ricete economiche, e nancje ideologjiche, par rispuindi aes problematichis dal nestri Friûl. Dome la cussience dal rapuart tra teritori e popul, tra cussience e responsabilitât, il superament dal individualisim e la ricercje dal ben comun a dan la pussibilitât ae nestre int di podê pensâ a un doman diviers di chel che la logjiche dominante e à tal cjâf.
✽✽ No son altris stradis pe nestre zoventût, ma nancje par noaltris. ❚
Dree Valcic
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Midiant de storie dai cognons furlans, si fâs ancje la storie dal nestri Friûl. In ocasion di «Suns», la manifestazion musicâl cun lis cjançons in lenghis minorizadis, chest mês us proponìn dai cognons di cjantants di chenti.
(Gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponibilitât e pe colaborazion).
LODOLO
Lodul al è il masculin di lodule, l’uciel tant cognossût. Tant che mût di dî al vignive doprât cun significât di “stupit”, “biât”. Si cjate a Udin, Puçui, Culugne di Tavagnà, Colorêt di Montalban. Intal 1475 a Flambri di Talmassons iohannes qm Danielis Lodola. A Flambri al è ancje il toponim Braida della Lodola.
STRAULINO
Di straulin, che al veve il significât probabil di diurint (par talian travicello). A Udin intal 1427 spendei par un traulin di pezzo (peç) sol xvj e intal 1435 si fevele di lens traulìns e tradulìns.
Al podarès jessi ancje diminutîf di trauli, un toc dal cjaruç de vuarzine, il cjarugjel. Di chi il verp straulinâ, ven a stai strissinâ.
Cognon tipic di Sudri: 1491 Mattheus q. Jacobi Straulini di Sudrio. Presint a Udin.
TOFFOLO
Il furlan Toful e il venit Tofolo a stan par Cristoforo. 1508 Ser Thopholi de Thopholis a Fane; 1671 Piero di Toffolo detto Scozio a Frisanc. Il cognon si cjatilu soredut a Manià, Darbe, Fane, Frisanc, Pordenon, Purcie, Tavagnà, Roncjis di Monfalcon, Monfalcon, Cordenons e intune mieze dozene di altris paîs.
VESCOVO/VESCOVI
Probabilmentri di un sorenon, par esempli intal 1737 a Rivis Darcjan Mattia qm. Batta Nicli detto il Vescovo.
La forme Vescovi si cjatile a Foian, Redipulie e a Sant Canzian dal Lusinç. Vescovo a Trivignan ma al è plui difondût intal Venit.
ZAMPA
Stant che al è difondût tant a Çampis (Zampis), paîs in Comun di Pagnà, lu coleghìn dal sigûr a chest ultin cence par altri escludi une derivazion di zampe intal significât di çampe.
Si cjate ancje a Plaìn di Pagnà, Tresesin, Martignà, Udin, Tavagnà, Morùs, Pradaman, Colorêt di Montalban, Feagne. 1336 Çampa q. Francesco di Ravosa abit. Udine; 1468 Testamento di Petri Zampe in Pagnaco. ❚
COGNONS DAL FRIÛL............
Midiant de storie dai cognons furlans, si fâs ancje la storie dal nestri Friûl. In ocasion di «Suns», la manifestazion musicâl cun lis cjançons in lenghis minorizadis, chest mês us proponìn dai cognons di cjantants di chenti.


text:
29 ottobre 2010
Une biele notizie par un amì
3 commenti:
- Luca Peresson ha detto...
-
Graciis di cûr, Christian.
- 29/10/10 13:05
- michi ha detto...
-
mandi Christian,
grazionis de biele gnove!
Jo o compri e o lei con cure ogni dì il Messaggero Veneto ma cheste declarazion mi jere dal dut scjampade. In cuale pagjine del MV jere stade scuindude? Metût intune pagjine interne del MV, cui cjatial chest piçul test!
O soi contente par Luca. No vevi nissun dubit su la sô onestât.
- 29/10/10 19:28
- michi ha detto...
-
A pagjine 6 del MV del 29.10.2010 - Regione - o vês di cirî proprit in font de pagjine: "PUBBLICITA' LEGALE".
Ce dificil che al è stât cjatâlu!
In chel linsûl che al è il MV, si piert un test cussì picinin metût ancje in font de pagjine.....
- 30/10/10 12:44


text:
03 febbraio 2008
I mil di Aldo
Ma i compliments no son dome par chest travuart.
O ai scoltât il so Cd e i vevi ancje prometût di fâi une recension achì. E no le ai fate prime dome parcè che il lavôr di Aldo al è une vore articolât e al mertarès un recensôr vêr, un che si intint di musiche pardabon. Parcè che il Cd di Aldo al è une sorprese continue, imprevedibil. Al passe cun facilitât di un stîl a chel altri cence tancj fastidis, tratant temis difarents: chest al è Aldo, ven a stât ecletic e il so lavôr al ven fûr diviersificât inevitabilmentri. E se a cualchidun i plâs di plui un musicist che al vedi une linie uniche, beh, jo o dîs che o preferìs la musiche di Aldo, simpri bon di metisi in discussion e esplorâ sperimentazions gnovis: la identitarie "Furlan", la emozionant "A là sù" che mi fâs vignî i sgrisui ogni volte che le sint, la satiriche "Brake chel cjan", la oniriche "Viers di me", la caraibiche "Sù pa muse", il ritmi coinvolzent di "Zucar", la biele dediche al "Gno paîs", e dutis chês altris cjançons che si pues scoltâ in passe trê cuarts di buine musiche...
Bulo Aldo, artist masse cjargne pai furlans e masse furlan pai cjargnei! ;-)
2 commenti:
- Christian Romanini ha detto...
-
ps: stant che Aldo al è un che si intint di comunicazion, o fâs une precisazion: o ai nomenât dome cualchi cjançon parcè che no volevi jessi pesant; lis cjançons di Aldo a mertin scoltadis dutis... e po se o disevi dut jo, ce gust restavial par chei che a àn di comprâ il Cd?! :-P
- 3/2/08 15:55
- Christian Romanini ha detto...
-
Po dopo a cualchidun i plasarà di plui une o chê altre: la mê preferide e je "A là sù".
- 3/2/08 15:57


text:
NOVEMBAR – PRIME PAGJINE. EDITORIÂL – Lenghe e culture fondis de autonomie: il câs de scuele / (L)INT FURLANE. Un popul dome par sintût a dî / Lis soferencis de Presidente lant viers dal referendum / PAGJINE 2 – IPSE DIXIT / Pre Checo, il gjenuin. La sô vite, un esempli di furlanetât / A Novembar «Identitât e autonomie. Dibatit sul Friûl di îr e di vuê» / PAGJINE 3 – Lezions di Autonomie edizion 2017 / COGNONS DAL FRIÛL / Il viaç a lis lidrîs, une gnove frontiere pal turisim / PAGJINE 4 – Caterina Tomasulo, la furlane lucane chee fâs ridi cul furlan / NETITI LA LENGHE / CJARGNE. La B.Eng SRL di Tumieç / PAGJINE 5 – L’inovâl de Transiberiane, ferovie “furlane”. «Mi faresti un favore a spedirmi la Patria del Friuli»: Checo Concine, furlan di Siberie | Felix Marchi: la svee de cussience in Mançurie / Campagne abonaments 2017 / PAGJINE 6-7 – IL LUNARI DI NOVEMBAR – SIMPRI BOGNS. Astrid Lindgren, Milio. Te version furlane de Vinìare di Visinâl di Buri, Triest 2016/ LA POESIE. La sere dai Sants (1974) / RICETE. Faraone cun lis cjastinis / PROVERBIS / IMPRESCJ / ORT FURLAN / I SANTS DAL MÊS. Sant Crisogun / IL PERSONAÇ STORIC. Nicolau di Manià / NO SON PERAULIS PAR VECJOS. Gender / PAGJINE 8 – SLOVENIE. A coventin riformis par sisteme sanitari sloven. I numars e lis prospetivis / Crisi economiche dal Venezuele, l’impegn de Provincie di Udin pe comunitât furlane / Il Friûl tai prins puescj pe emigrazion. Fontanini: «Politichis ineficacis a poie de economie» / FRIÛL EUROPE. Un Friûl diferent e une Europe divierse / PAGJINE 9 – SCOMENCÂTS PAR FURLAN. Cent agns bessôi di Gabriel García Márquez | Il libri e l’autôr | Il tradutôr / NO PAR FURLAN… MA BOGNS. Martina Iori, e lis sôs storiis di ‘Amore & Buscofen’ | Ocitanie, cuistion linguistiche e nazionâl / «Lis conseguenzis dal Deliri» Une declamazion cuintri la ipocrisie dal mont tal gnûf album dai Rive no Tocje / PAGJINE 10 – Al torne Suns Europe. Udin capitâl de Europe «unide te diversitât» | Musiche: di Suns Ladinia a Suns Europe | Il Friûl in vetrine, de leterature al vin / Friûl e Europe “in Onde” cun KLARIS / CE MÛT CHE SI LEI LA GRAFIE FURLANE / PAGJINE 11 – IL FERÂL. Une mestre inesorabil / Glesie Furlane pal “Ostel Capisterium” di Norcia / PAGJINE 12 – CUINTRISTORIE DAL TARAMOT. Decime pontade. Ce che o vin di «no smenteâ» / DI SCJAS IN SCJAS: I TARAMOTS INTE STORIE FURLANE. Votcent. Austrie Italie: 3-3 //
*** I articui a son disponibii fracant sul titul. Buine leture.


text:
domenica 17 giugno 2012
SIF - informazions pai emigrants che a tornin : gnove trasmission su RADIO ONDE FURLANE!
SIF
informazions
pai emigrants che a tornin
Un progjet de
Clape Friûl dal Mont,
une trasmission
su Onde Furlane
A tacâ di martars ai 19 di Jugn, si pues scoltâ “SIF in Onde” ogni cuindis dîs il martars a 11 a matine e in repliche il miercus a la une dopo di misdì in modulazion di frecuence (sui 90, sui 90.200 e sui 106.500 Mhz in Friûl) e in rêt par dut il mont, ae direzion www.ondefurlane.eu , là che la programazion di Onde Furlane e ven trasmetude in direte su cuatri canâi diferents che a van daûr dai divers fûs oraris di Europe, Canada, Argjentine e Australie.
LEI DUT
La informazion pai emigrants che a tornin il Friûl e je la protagoniste di un progjet de Clape Friûl dal Mont e di une trasmission su Radio Onde Furlane.
Il progjet si clame “SIF – Sportel Informe Furlans” e al salte fûr par iniziative de Clape Friûl dal Mont, associazion di promozion sociâl che e je stade metude adun par tignî dongje i emigrants tornâts in Patrie dopo jessi stâts tal forest – i “furlans dal mont” – e cun chê di valorizâ la lôr esperience di lavôr e di vite a pro di dute la comunitât furlane.
La “Clape” lu à inviât za timp indaûr e cumò e à tornât a metilu in vore cul jutori dal Servizi Volontariât, associazionisim, rapuarts cui migrants e politichis pai zovins de Regjon, daûr de Leç regjonâl 30 dal 2007, articul 4, come 35.
«Cheste iniziative – al sclarìs Gianpaolo Della Schiava, president de Clape Friûl dal Mont – e je nassude daûr de esperience direte di tancj emigrants che a son tornâts in Patrie. L'intindiment al è chel di judâ cui che al torne, stant che dopo agns e agns tal forest, tornâ in Friûl al è une sorte di gnove migrazion. Chest a al vûl dî, tra lis altris, vê a ce fâ ancje cun diviers problemis, che a son di caratar burocratic, tra citadinance, pensions, tassazions e titui di studi, ma che a tocjin ancje la dimension sociâl e il prin moment dal inseriment pratic te societât furlane di vuê di chei che o clamìn “furlans dal mont” e des lôr fameis».
Della Schiava al fâs un esempli: «la Leç regjonâl su la emigrazion (la L.R. 7 dal 2002) e previôt ancje intevents di assistence pai rimpatriâts, ma al sucêt avonde dispès che tancj di lôr no lu san: no dome chei che a son i destinataris di chescj jutoris ma ancje i Comuns, che inte plui part dai câs a son i sogjets che a àn di metiju in vore. Cul “SIF” o cirìn di pandi ator chestis informazions, a pro di ducj chei che ur coventin».
Il progjet al va indenant sei cul contat diret tra la persone singule e la “Clape” (in rêt: www.clape.it ; telefon: 347.4483819; e-mail: info@clape.it e sif@clape.it ), che le compagne par cjatâ soluzion aes sôs dibisugnis specifichis, sei cu la difusion di informazions di servizi che a tocjin lis diviersis cuistions peadis cul tornâ in Friûl.
Al è propit achì che e jentre la radio, cu la trasmission “SIF in Onde. Informazions pai emigrants che a tornin in Friûl”, che e fâs part ad in plen dal progjet “SIF”.
Il program, che al è curât e condusût di Marco Stolfo, al da fûr informazions inzornadis su diviers argoments che a tocjin i emigrants che a tornin in Patrie, cun profondiments specifics, fats cun esperts dal setôr, su cuistions tant che chês des pensions, de assistence sociâl, de cjase, de fiscalitât, tra tassazion taliane e tassazion dai Paîs di emigrazion, dal sparagn e des pratichis automobilistichis.
In “SIF in Onde” si cjale al mont de emigrazion a 360 grâts, cun altris gnovis dal Friûl “in Friûl” e di chel “dal” Mont e “pal” Mont e cun selezions musicâls di pueste, a tacâ de emigrazion cjantade e contade dai soliscj e dai grups de musiche furlane, plui o mancul “gnove” e “fuarte”, fintremai aes produzions dai musiciscj di divignince furlane che a son tal forest.
Il dut si insuaze te atenzion che, sei te sô ativitât gjenerâl che cun progjets di pueste tant che “ Friûl in Rêt” o “SgarfeFurlans”, Onde Furlane e à simpri mantignût viers dai furlans “pal mont” e “dal mont”.
A tacâ di martars ai 19 di Jugn, si pues scoltâ “SIF in Onde” ogni cuindis dîs il martars a 11 a matine e in repliche il miercus a la une dopo di misdì in modulazion di frecuence (sui 90, sui 90.200 e sui 106.500 Mhz in Friûl) e in rêt par dut il mont, ae direzion www.ondefurlane.eu, là che la programazion di Onde Furlane e ven trasmetude in direte su cuarti canâi diferents che a van daûr dai divers fûs oraris di Europe, Canada, Argjentine e Australie.
------------------
Pubblicato da Comitât pe Autonomie e pal Rilanç dal Friûl a 11:26
Etichette: Radio Onde Furlane
Iscriviti a: Commenti sul post (Atom)


text:
SPECIÂL FUMUTS
EDITORIÂL L’editoriâl – La fieste dai 3 di Avrîl ispirazion pal at di Pinçan par meti adun la Patrie / SPECIÂL – 3 di Avrîl 1077 un fumut pal inovâl / Il fumut? Une potence inesplorade. Fâ tornâ Tarvos? Magari… / Fumuts e fumetiscj furlans, i classics / Grandis firmis… fatis cul lapis / Alc&Cè, il gjornalut par fruts / Fumuts par furlan? Un sclabaç! / ATUALITÂT – AI 32 DI MAI. Parcè che Walt Disney nol jere furlan / Sì dai fruts a la scuele par furlan, ma cuâi mestris? / Sappada Sapade – Plodn / MEDITANTLIS TAL SO CÛR. La scune di Vençon / TERITORI – Fumetiscj di ca e di là de aghe / SLOVENIE. Al è vignût a mancjâ Janez Drnovšek, l’ex President / GJERMANIE. L’olocaust intun fumut / NAZIONS – Sanc tes urnis de Spagne / CULTURE – FOTOGALLERY – TV Sclete / Fiorenzo Innocenti, Furlans, la vera storia del popolo friulano / IL FERÂL. 3 di Avrîl: Fieste Nazionâl / Scherç dal Prin di Avrîl o veretât? / I CLASSICS – 3. CUINTRISTORIE DAL FRIÛL – La albe de nestre Patrie / SPIELI – Spazi di informazion istituzionâl. SPILIMBERC – BORDAN – MERÊT DI TOMBE /
Avrîl 2008Redazion
SPECIÂL FUMUTS


text:
Dîs di astinence a jerin ducj i vinars e dutis lis sabidis dal an, dutis lis viliis des fiestis dai sants maiôrs e i cuarante dîs di Cuaresime e i miercus des Cuatri Tempora che a colavin in cuatri particolârs moments sul scomençâ di ogni gnove stagjon: par solit a metât di Fevrâr, di Mai, di Setembar e di Dicembar. A conts fats, i dîs di magri a jerin ben 140/150 intun an. I plui bruts a jerin propit chei de Cuaresime, intun moment dal an za grivi e dificil di so, ma che la int e frontave cun sante rassegnazion, par vie dal precet di sante mari Glesie.
Si stave sù metint tal stomi dome mignestris, verzis e râfs, miluçs, nolis e coculis, e cualchi pessut, compagnât cun ‘suf e polente.
Gianni Colledani
CUSINE. Mangjâ di magri: une tradizion antighe............
Dîs di astinence a jerin ducj i vinars e dutis lis sabidis dal an, dutis lis viliis des fiestis dai sants maiôrs e i cuarante dîs di Cuaresime e i miercus des Cuatri Tempora che a colavin in cuatri particolârs moments sul scomençâ di ogni gnove stagjon: par solit a metât di Fevrâr, di Mai, di Setembar e di Dicembar. A conts fats, i dîs di magri a jerin ben 140/150 intun an. I plui bruts a jerin propit chei de Cuaresime, intun moment dal an za grivi e dificil di so, ma che la int e frontave cun sante rassegnazion, par vie dal precet di sante mari Glesie.


text:
Si sa che il Friûl nol è dome chel dentri dai confins gjeografics de Patrie. Tai ultins doi secui, tancj a son partîts ator pal mont. Cussì al è sucedût che tal 1879 in Argjentine al è rivât tal teritori nazionâl dal Chaco un grup di emigrants furlans che a àn fondât Avellaneda de Santa Fe, une citât che vuê e conte passe 23.000 abitants.
In chê volte a jerin stâts tirâts dai beneficis de Leç de imigrazion e colonizazion n. 817 promulgade dal president argjentin Nicolas Avellaneda. Ogni famee e veve ricevût trentesîs etars di teren e, dopo vê sboscât la vegjetazion fisse che e taponave chês tieris, a cominçarin a dedicâsi a la ativitât agricule, passant lis stagjons cu lis ativitâts tradizionâls de vite contadine furlane: il lavôr de campagne, il semenâ, il coltâ e il cjapâ sù i prodots. La vore cence padin, la unitât familiâr e i principis cristians che a tignirin chei pionîrs furlans, frontant lis dificoltâts e cence dismenteâsi de Patrie, a continuarin di gjenerazion in gjenerazion.
«Ancjemò vuê, dopo 130 agns, chescj valôrs a restin come carataristichis distintivis di cheste comunitât» al conferme Claudio Violino, assessôr regjonâl a la agricolture che al à partecipât a lis celebrazions dal aniversari «O ai viodût un Friûl gjenuin ancje se lontan: mi son vignûts i sgrisui pe emozion a viodi cheste int che a cetancj km di distance e manten cun braure lis sôs lidrîs furlanis e a rivendiche cence pôre la sô identitât furlane».
Christian Romanini
ATUALITÂT – 10mil Furlans in fieste............
Si sa che il Friûl nol è dome chel dentri dai confins gjeografics de Patrie. Tai ultins doi secui, tancj a son partîts ator pal mont. Cussì al è sucedût che tal 1879 in Argjentine al è rivât tal teritori nazionâl dal Chaco un grup di emigrants furlans che a àn fondât Avellaneda de Santa Fe, une citât che vuê e conte passe 23.000 abitants.


text:
La grafie uficiâl de lenghe furlane e je stade fate buine cul Decret dal President de Zonte regjonâl n. 392 dai 25 di Otubar dal 1996, su la fonde de propueste di grafie adotade ai 15 di Lui dal 1986 dal Consei de Provincie di Udin, adun cu lis Provinciis di Gurize e Pordenon. Plui tart la grafie uficiâl e je stade cjapade dentri tal art. 13 de Leç regjonâl 15/96.
Cun Decret dal President de Zonte regjonâl n.41 dai 07 di Març dal 2013 al è stât adotât il Regolament pe grafie des variantis de lenghe furlane, viodude la Gjeneralitât de Zonte regjonâl n. 2377 dai 28 di Dicembar dal 2012, stes argoment.
Obietîf de ARLeF al è ancje chel di “promovi la cognossince e l’ûs de grafie uficiâl de lenghe furlane in ogni ambit de vite sociâl”.
-
LA LENGHE COMUNE
La lenghe comune – clamade ancje standard o coinè – e je il model de lenghe scrite di riferiment par une comunitât linguistiche. Dutis lis lenghis che a àn di vê une uficialitât e che a àn di jessi insegnadis tes scuelis a scuegnin vê une forme comune. Come che la coinè taliane e je derivade dal toscan, tal câs dal furlan la lenghe standard si fonde sul furlan centrâl: chel doprât di Ermes di Colorêt (1622-1692), che al è stât cjapât di model di altris scritôrs e poetis.
-
LA GRAFIE NORMALIZADE
La grafie e je une rapresentazion scrite de lenghe midiant dal ûs di simbui.
Si trate di une sielte convenzionâl che e permet a ducj di scrivi inte stesse maniere. Cuntune grafie uniche si pues insegnâ a lei e a scrivi daûr di un sisteme codificât di simbui. La grafie uficiâl de lenghe furlane e je stade fissade de leç regjonâl 15/1996 e confermade de leç regjonâl 29/2007.
-
LIS VARIANTIS
Il furlan, come ogni lenghe, al à i siei dialets e lis sôs variantis che a puedin jessi dutis rapresentadis midiant de grafie uficiâl.
Lis variantis a vegnin dopradis intal ûs fevelât, inte poesie o in altris formis comunicativis che a presein la sogjetivitât dai autôrs. La lenghe comune e je doprade tant che complement de comunicazion, te uficialitât publiche, tes scuelis e tai tescj di scuele che no puedin jessi editâts tancj che a son lis variantis.


text:
PRESENTAZION DAL DVD LA FABRICHE DAI PREDIS29 di Mai 2012
Glesie furlane e La Patrie dal Friûl in colaborazion cul Comitât frazionâl di Val-Rualp
fondât tal 1974, Us invidin Sabide ai 16 di Jugn dal 2012 aes 8 di sere in Val, li dal Centri Sociâl dal paîs ae presentazion dal Dvd La fabriche dai predis realizât di VideoTeleCarnia a 5 agns de muart di pre Antoni Beline produzion di Glesie Furlane e La Patrie dal Friûl.
A INTERVEGNIN:
Lucio Leschiutta dal Comitât Frazionâl di Val-Rualp
Celestino Vezzi di VideoTeleCarnia
pre Roman Michelot president de clape culturâl La Patrie dal Friûl
Dree Valcic Diretôr dal mensîl La Patrie dal Friûl


text:
Ros
Il ros al è un dai colôrs dal spetri percepibil dal voli uman. Al à la frecuence plui basse e, conseguentementri, la lungjece di onde plui lungje di ducj i altris colôrs visibii (jenfri 630 e 760 nanometris).
Lis frecuencis ancjemò plui bassis a ricjadin tal infraros.
Al è un dai trê colôrs primaris aditîfs, il so colôr complementâr al è il blu. In passât al jere considerât ancje un colôr primari sotratîf, mintri che il colôr doprât tai modernis sistemis di stampe a colôrs al è il magjente.
Ordenadôr[cambie | modifiche il codiç]
La combinazion RGB pal ros e je 255, 0, 0.
Simbolisim[cambie | modifiche il codiç]
- Il ros al è doprât come segnâl di pericul o di emergjence.
- Te storie e te politiche, il ros al è un colôr doprât dai rivoluzionaris vie pe rivoluzion dal 1848, e ancje da lis cjamesis rossis di Josef Garibaldi tal Resuriment talian.
- Te liturgjie catoliche, il ros al è il colôr doprât par la Domenie des Palmis, dal Vinars Sant, tes Pentecostis e de solenitâts dai martiris.


text:
Il progjet Il Novecento di Ugo fra storia e parole al nas cu la
idee di fâ cognossi un leterât, fotograf, glotolic e insegnant
che al à traviersât di protagonist la storie dal prin Nûfcent,
intun moment di trasformazions grandis e profondis par
dut il Friûl Vignesie Julie.
A son duncje propit i tancj e diferents setôrs che lu àn
viodût atîf che a permetin di aprofondî sedi la storie dal prin
Nûfcent di diviersis prospetivis, dant clâfs di leture gnovis,
sedi la vite di un om straordenari che al pues dâ ancjemò
tant tal insegnament di vuê.
Il progjet al è stât finanziât de Regjon autonome Friûl
Vignesie Julie - Bant 2020 (L.R. n. 16/2014 art. 27 quater):
Progjets educatîfs e didatics par favorî l’aprofondiment
e la cognossince de storie, par mieç de vôs e dai tescj di
scritôrs e poetis che a àn contât i fats, evidenziant cussì il
rapuart sinergjic jenfri leterature e storie, ancje ae lûs de
sugjestion: “Vivi in timps interessants”.
Chest gnûf Cuader dal Docuscuele al ten
dongje i trê modui didatics curâts di Tamara Pozzebon,
Angela Tedeschi e Donatella Bello, lavôr che al ven
presentât di lôr tal test Struture de opare. In zonte al Cuader
al è stât publicât ancje il fumet che al conte in struc la vite
e la opare di Ugo Pellis e che al ripuarte cualchi mape gjeo-
politiche dal periodi storic di riferiment. Il fumet al è stât
fat di Paolo Gomets Francescutto e al è insiorât di trê
piçulis relazions fatis di Raffaele Serafini, Federica Cugno
e Angelo Floramo, che a àn colaborât al progjet.


text:
31-10-2017: GRANDE FIESTE DAL FRIÛL
Cunvignis e ideis,
tais e golosetâts,
marcjât e gjostris,
sbeletadis e mascaris,
zûcs e magjiis,
corâls e cjantosis,
vueris e pestadicis,
fûcs e flamis e bataiis tal cîl,
striis e aganis,
bandieris dal Friûl
e fieste dute la gnot.
Cussì e jere presentade la prime Fieste dal Friûl di Rivignan. Dut si pues dî, ma no che il sindic Mario Anzil nol vedi iniziative. Prin di dut, chê di vê rivât a fâ la union dai doi Comuns di Rivignan e Teôr, robe che tai ultins timps in pôcs a rivin a fâ. Po dopo la iniziative dai referendum Tutti per il Friuli par fâ lis provinciis dal Friûl e di Triest e cuintri de riforme des Uti, che la Regjon no à acetât di fâ ancje se lis firmis suficientis a jerin stadis tiradis dongje dutis. E cumò, la idee di une grande Fieste dal Friûl di fâ ai 31 di Otubar, cun chê di lâ cuintri di Halloween, la fieste comerciâl di divignince americane che si fâs te Gnot dai Muarts, e invezit promovi lis nestris tradizions di une volte in chest periodi dal an. In plui, il riferiment storic a une fiere di 600 agns fa visitade dal Patriarcje Ludovì di Tek.
Il risultât al è stât une partecipazion straordenarie di int cun tancj biei coments plens di braùre pal Friûl che si puedin cjatâ ator pe rêt. Par dî la veretât, vie pe fieste si è viodude ancjemò tante int mascarade di Halloween, ma la suaze dal paîs e jere dute furlane: bandieris nostranis pardut, balonuts blu cu la acuile, il cjampanili cul simbul de Patrie proietât parsore, fûcs artificiâi. Prime de serade, la cunvigne C’è un futuro per il Friuli? cul stes Anzil, il professôr Mario Bertolissi e il diretôr dal Messaggero Veneto Omar Monestier, e la presentazion dal libri Intervista immaginaria a Tiziano Tessitori di Roberto Meroi (intervistât su La Patrie di Març). Di ultin, un spetacul in place cu la calade de “acuile infogade”: une acuile furlane luminose e je stade fate cori par aiar, passant dal cjampanili “impiât di lûs” cu la bandiere furlane a di chê altre bande de place.
Finide la fieste, o vin sintût un Mario Anzil une vore sodisfat: «Plui di cussì no si podeve sperâ: 50.000 furlans ducj insiemi no si viodevin dai timps di Zico»
Tornarêso a fâ la fieste?
Daûr di chest grant riscuintri, no si pues fâ di mancul! La Fieste dal Friûl di Rivignan e à di deventâ un apontament classic pal popul furlan, che si fasarà ogni 31 di Otubar.
I riscuintris? E je stade une fieste di popul, ancje pe suaze legre che o vês metût sù…
La int e jere dute contente e le ai viodude braurose di sintîsi furlane. Mi à impressionât ancje la presince dai zovins, che magari agns fa no saressin mai lâts a une “Fieste dal Friûl”.
La fieste e je stade presentade ancje tant che une sorte di anti Halloween: il teme aial cjapât la fantasie de int? Isal un inizi par tornâ a cjapâ in man lis nestris tradizions vieris?
No ducj a jerin dacuardi di presentâle tant che alternative a Halloween, ma la presince di popul e dîs che i timps par tornâ a pandi ciertis nestris tradizions ancje di chest periodi al è rivât. Par chest, il “slogan” de fieste al jere Une fieste di cocis, striis e aganis: dute robe nestre, ancje lis cocis. ❚
✒ Dree Venier
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Gianni Nazzi, tal so Dizionari biografic furlan, al à scrit che Pre Josef Marchet al è stât il «genius loci dal Friûl, il maître à penser dal Furlanentum: nissun nol à fat tant che lui pe sô tiere». Un judizi cussì perentori e assolût che al podarès savê di deificazion. Ma cui che al varà la pazience e la capacitât di lei ancje dome une piçule part dai scrits di Marchet, nol podarà fâ di mancul di condividi il pinsîr di Nazzi, e no dome di lui. A chê conclusion a son rivâts ancje tancj altris inteletuâi di pês de culture furlane: Giuseppe Francescato, Pietro Londero, Novella Cantarutti, Pre Checo Placereani, Gianfranco D’Aronco, Giovanni Frau, Pre Toni Beline, Lelo Cjanton e, ultin ma no ultin, Dino Virgili, che al à curât varis preseabii volums su Pre Josef (fra chescj o consei: Giuseppe Marchetti. Un uomo, una cultura, dal ’73, e la risolte di scrits La Patrie, dal ’76).
Monumentâi a son i siei Lineamenti di grammatica friulana dal 1952, opare di grande lungjimirance, e par ciertis intuizions ancjemò valide. Al è un fat che nissun academic di Udin, fin cumò – e a son passâts passe 60 agns – si sedi inriscjât a fâ un lavôr di cheste fate (l’unic academic che al à dât fûr alc di organic su chest cantin al è Giorgio Faggin. Pal rest dome articuluts e articulons sparniçâts ca e là). Piere miliâr te storie de art no dome furlane al è il so La scultura lignea in Friuli, scrit cun Nicoletti tal 1956. Prime di chê volte la sculture di chenti o no jere cognossude, o ben, no jere ri-cognossude tant che espression artistiche ad implen. Mert di Pre Bepo vêlu fat capî prime e al puest dai academics di mistîr (e simpri li o tornìn). Dai stes agns ancje il Friuli. Uomini e tempi, dulà che Marchet al va insot ae storie dai principâi personaçs che a àn fat grant il Friûl. Prime dal citât dizionari di Nazzi, chest al è stât par agns l’unic compendi biografic cuntune impostazion furlaniste (plui prudence al domande il resint Nuovo Liruti: dut al dipint dal compiladôr di turno de biografie che si vûl lei).
Fra i tancj libris publicâts daspò de sô muart, a son doi scrits che no pues lassâ fûr di chest nestri “inzirli dal elenc”: Le chiesette votive del Friuli, dal 1971, dulà che si pues gjoldi, no dome des capacitâts storichis, ma ancje di chês pitorichis dal autôr; e la Cuintristorie dal Friûl, dal 1974, che però e va lete come une ricolte di articui di gjornâl e no come un tratât sientific di storie.
Infin – e chest al è un mert che al cjape dentri e al esalte ducj chei altris – la capacitât di scriture: il furlan di pre Josef al è esemplâr. Simpri elegant, ma scorevul. Colt, alt, ma diret. Se cun Pasolini il furlan al è deventât definitivamentri “lenghe” de poesie, cun Pre Josef il cercli si è sierât ancje cun riferiment ae prose. Cun lôr il furlan al è deventât “lenghe” fin te meole. E di li no si torne plui indaûr. ❚
✒ William Cisilino
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +